b'\n_START_ARTICLE_\nKarjalais-suomalainen sosialistinen neuvostotasavalta\n_START_SECTION_\nAlku\n_START_PARAGRAPH_\nVen\xc3\xa4j\xc3\xa4n neuvostotasavaltaan kuuluneeseen It\xc3\xa4-Karjalaan eli Karjalan autonomiseen sosialistiseen neuvostotasavaltaan liitettiin pian talvisodan j\xc3\xa4lkeen vuonna 1940 Moskovan rauhassa Suomen Neuvostoliitolle luovuttamista alueista menetetty Karjala\xc2\xa0\xe2\x80\x93 Koivisto\xe2\x80\x93Vuoksi-linjan etel\xc3\xa4puolista osaa lukuun ottamatta\xc2\xa0\xe2\x80\x93 sek\xc3\xa4 Kuusamon ja Sallan it\xc3\xa4osat. Samalla Karjalan autonominen neuvostotasavalta muutettiin Karjalais-suomalaiseksi sosialistiseksi neuvostotasavallaksi._NEWLINE_Koska Karjalais-suomalainen neuvostotasavalta ei t\xc3\xa4ytt\xc3\xa4nyt Neuvostoliiton perustuslain vaatimusta asukasluvun (v\xc3\xa4hint\xc3\xa4\xc3\xa4n 1 miljoona) ja etnisen koostumuksen osalta (\xe2\x80\x9dnimikkokansallisuus\xe2\x80\x9d enemmist\xc3\xb6n\xc3\xa4), kyseess\xc3\xa4 olikin Neuvostoliiton kannalta ep\xc3\xa4onnistuneen talvisodan j\xc3\xa4lkeen yritys s\xc3\xa4ilytt\xc3\xa4\xc3\xa4 kasvonsa. Sodan alussa 1939 Neuvostoliiton asettaman nukkehallituksen, Terijoen hallituksen julistuksessahan mainittiin \xe2\x80\x9dKarjalan kansan j\xc3\xa4lleen yhdist\xc3\xa4minen Suomen kansan kanssa\xe2\x80\x9d ja hallituksen johtajana ollut Otto Wille Kuusinen nimitettiin uuden neuvostotasavallan p\xc3\xa4\xc3\xa4mieheksi ik\xc3\xa4\xc3\xa4n kuin jatkumona. Neuvostotasavalta my\xc3\xb6s mahdollisti sopivan tavan liitt\xc3\xa4\xc3\xa4 koko Suomi Neuvostoliittoon._NEWLINE_Vaikka Karjalais-suomalainen neuvostotasavalta oli virallisesti Neuvostoliiton eik\xc3\xa4 Ven\xc3\xa4j\xc3\xa4n Karjala, se oli todellisuudessa t\xc3\xa4ysin Neuvostoliiton keskushallinnon ohjauksessa ja pelk\xc3\xa4st\xc3\xa4\xc3\xa4n muodollisesti yht\xc3\xa4 suvereeni kuin esimerkiksi Ven\xc3\xa4j\xc3\xa4n tai Ukrainan neuvostotasavalta.\n_START_SECTION_\nAlueen ja statuksen muutos\n_START_PARAGRAPH_\nJatkosodan j\xc3\xa4lkeen 1944 It\xc3\xa4-Karjalan lounaisosa Laatokan, Suomenlahden ja Suomen rajan v\xc3\xa4lill\xc3\xa4 liitettiin osaksi Ven\xc3\xa4j\xc3\xa4n neuvostotasavallan Leningradin aluetta, johon nyt tuli siis kuulumaan koko Karjalankannas mukaan lukien Viipurin ja K\xc3\xa4kisalmen kaupungit. My\xc3\xb6s luoteisin osa eli Alakurtin kyl\xc3\xa4hallinnon alue liitettiin Ven\xc3\xa4j\xc3\xa4\xc3\xa4n, Murmanskin alueen Kantalahden piiriin vuonna 1955._NEWLINE_Neuvostoliiton diktaattorin Josif Stalinin vuonna 1953 tapahtuneen kuoleman ja Neuvostoliiton kommunistisen puolueen XX edustajakokouksen j\xc3\xa4lkeen 1956 Karjalais-suomalainen neuvostotasavalta muutettiin j\xc3\xa4lleen Karjalan autonomiseksi sosialistiseksi neuvostotasavallaksi ja samalla osaksi Ven\xc3\xa4j\xc3\xa4\xc3\xa4. Vaikka virallisesti syyn\xc3\xa4 olivat \xe2\x80\x9dKarjalais-suomalaisen sosialistisen neuvostotasavallan ty\xc3\xb6t\xc3\xa4tekevien toivomukset, v\xc3\xa4est\xc3\xb6n kansallinen rakenne, talouden yhten\xc3\xa4isyys, Karjalais-suomalaisen sosialistisen neuvostotasavallan tiiviit taloudelliset ja kulttuurisuhteet Ven\xc3\xa4j\xc3\xa4n SFNT:aan\xe2\x80\x9d, Neuvostoliiton valtionp\xc3\xa4\xc3\xa4miehen Kliment Voro\xc5\xa1ilovin mukaan statuksen alentaminen tehtiin Suomen ylimm\xc3\xa4n valtiojohdon toivomuksesta ja valtioiden yst\xc3\xa4v\xc3\xa4llisten suhteiden kehitt\xc3\xa4miseksi. Muutos oli osa maiden yleisten suhteiden parantumista 1950-luvun puoliv\xc3\xa4lin \xe2\x80\x9dsuojas\xc3\xa4\xc3\xa4n\xe2\x80\x9d ja destalinisoinnin aikana. Suomessa Karjalais-suomalaiseen neuvostotasavaltaan oli koko ajan suhtauduttu ep\xc3\xa4luulolla.'